Υ.Ο. 04.02.001.029

**ΕΙΣΗΓΗΤΙΚΗ ΕΚΘΕΣΗ ΠΡΟΣ ΤΗ ΒΟΥΛΗ ΤΩΝ ΑΝΤΙΠΡΟΣΩΠΩΝ**

**Οι περί της Σύστασης και Λειτουργίας της Επιτροπής Παρακολούθησης Κανονισμοί του 2022**

Σύμφωνα με τα άρθρα 9(2) και 12 του περί της Προσβασιμότητας των Ιστότοπων και των Εφαρμογών για Φορητές Συσκευές των Οργανισμών του Δημόσιου Toμέα Νόμου του 2019 (Ν. 50(I)/2019) (εφεξής «ο Νόμος») (επισυνάπτεται ως **Παράρτημα Ι** ο Νόμος), επιβάλλεται η σύσταση Επιτροπής Παρακολούθησης, η σύσταση και λειτουργία της οποίας καθορίζεται με Κανονισμούς, εκδιδόμενους από το Υπουργικό Συμβούλιο.

2. Σύμφωνα με το άρθρο 9(1) του Νόμου, η εν λόγω Επιτροπή Παρακολούθησης είναι υπεύθυνη για την:

* τακτική παρακολούθηση της συμμόρφωσης των ιστότοπων και των εφαρμογών για φορητές συσκευές των οργανισμών του δημόσιου τομέα, με τις απαιτήσεις προσβασιμότητας σύμφωνα με τις διατάξεις του άρθρου 4 του Νόμου, με βάση τη μεθοδολογία παρακολούθησης, η οποία θα καθορίζεται από την Ευρωπαϊκή Επιτροπή·
* υποβολή έκθεσης στην Ευρωπαϊκή Επιτροπή σχετικά με τα αποτελέσματα της παρακολούθησης, συμπεριλαμβανομένων των διεθμετρήσεων, έως τις 23 Δεκεμβρίου 2021 και εν συνεχεία ανά τριετία·
* δημοσιοποίηση του περιεχομένου όλων των εκθέσεων σε προσβάσιμη μορφή.

3. Το Υφυπουργείο Έρευνας Καινοτομίας και Ψηφιακής Πολιτικής προχώρησε στην ετοιμασία των περί της Σύστασης και Λειτουργίας της Επιτροπής Παρακολούθησης Κανονισμών του 2022, οι οποίοι επισυνάπτονται ως **Παράρτημα ΙΙ**.

4. Σύμφωνα με τους προαναφερθέντες Κανονισμούς, στην Επιτροπή Παρακολούθησης μετέχουν συνολικά πέντε μέλη ως εξής: (α) δύο (2) μέλη από το Υφυπουργείο Έρευνας, Καινοτομίας και Ψηφιακής Πολιτικής (ΥΕΚΨΠ), (β) ένα (1) μέλος από το Τμήμα Κοινωνικής Ενσωμάτωσης Ατόμων με Αναπηρίες, του Υπουργείου Εργασίας και Κοινωνικών Ασφαλίσεων και (γ) δύο (2) άτομα με αναπηρίες και παιδιά με αναπηρίες, εκπρόσωπους των αντιπροσωπευτικών τους οργανώσεων, όπως συμφωνείται μεταξύ του ΥΕΚΨΠ και της Κυπριακής Συνομοσπονδίας Οργανώσεων Αναπήρων (ΚΥ.Σ.Ο.Α).

5. Το προσχέδιο των Κανονισμών έχει τεθεί σε διαβούλευση με την ΚΥ.Σ.Ο.Α. Τα σχόλια που υποβλήθηκαν κατά τη διαβούλευση, αξιολογήθηκαν και περιλήφθηκαν στους υπό αναφορά Κανονισμούς και ακολούθως, έτυχαν νομοτεχνικού ελέγχου από τη Νομική Υπηρεσία της Δημοκρατίας. Αντίγραφο της επιστολής του Γενικού Εισαγγελέα της Δημοκρατίας, με αρ. φακ. Γ.Ε.50/2017/Ν51/2, ημερομηνίας 10/3/2022, επισυνάπτεται ως **Παράρτημα ΙΙΙ**).

6. Το Υπουργικό Συμβούλιο σε συνεδρία του, ημερομηνίας 20/4/2022 (επισυνάπτεται ως **Παράρτημα ΙV** προσχέδιο της Απόφασης του Υπουργικού Συμβουλίου ημερομηνίας 20/4/2022),

α) ασκώντας τις εξουσίες που παρέχονται σ΄ αυτό από τα άρθρα 9 και 12 του περί της Προσβασιμότητας των Ιστότοπων και των Εφαρμογών για Φορητές Συσκευές των Οργανισμών του Δημόσιου Toμέα Νόμου του 2019 (Ν. 50(I)/2019), αποφάσισε να εγκρίνει τους Κανονισμούς με τίτλο: «Περί της Σύστασης και Λειτουργίας της Επιτροπής Παρακολούθησης Κανονισμών του 2022», που επισυνάπτονται ως Παράρτημα Ι, και

(β) αποφάσισε να εξουσιοδοτήσει τον Υπουργό Οικονομικών να καταθέσει τους υπό αναφορά Κανονισμούς στη Βουλή των Αντιπροσώπων, για έγκριση και να επιφέρει σε αυτούς οποιεσδήποτε τροποποιήσεις κρίνει σκόπιμες, κατά το στάδιο επεξεργασίας και συζήτησής τους από τη Βουλή των Αντιπροσώπων, προ της έγκρισής τους, άνευ επαναφοράς τους στο Υπουργικό Συμβούλιο.

7. Ο Υπουργός Οικονομικών καταθέτει τους περί της Σύστασης και Λειτουργίας της Επιτροπής Παρακολούθησης Κανονισμούς του 2022 στη Βουλή των Αντιπροσώπων για έγκριση.

**ΥΠΟΥΡΓΕΙΟ ΟΙΚΟΝΟΜΙΚΩΝ**

**18 Μαΐου, 2022**

ΕΙΑ